钦定古今图书集成/理学汇编/文学典/第008卷 > 王楙野客丛谈 > 《避讳》
## 钦定古今图书集成/理学汇编/文学典/第008卷 > 王楙野客丛谈 > 《避讳》

文字率多讳，如秦始皇讳政，呼正月为征月，《史记年
表》又曰端月，卢生曰“不敢端言其过。”秦颂曰“端乎法
度”，曰“端直厚忠”，皆避正字也。汉高祖讳邦，汉史凡言
邦皆曰国。吕后讳雉，《史记封禅书》谓野鸡夜雊。惠帝
讳盈，《史记》“万盈数”作“万满数。”文帝讳恒，以恒山为常
山。景帝讳启，《史记》“微子启”作“微子开”，《汉书》“启母石”作
开母。石。武帝讳彻，以彻侯为通侯，蒯彻为蒯通。宣帝
讳询，以荀卿为孙卿。元帝讳奭，以奭氏为盛氏。光武
讳秀，以秀才为茂才。明帝讳庄，以老庄为老严，以办
装为办严。或者以为称人当曰办严，自称曰办装，不
知办严即办装也。殇帝讳隆，以隆虑侯为林虑侯。安
帝父讳庆，以庆氏为贺氏。魏武帝讳操，以杜操为杜
度。吴太子讳和，以禾兴为嘉兴。蜀后主讳宗，以孟宗
为孟仁。晋景帝讳师，以师保为保傅，以京师为京都。
文帝讳昭，以昭穆为韶穆，昭君为明君。《三国志》韦昭
为韦耀。愍帝讳业，以建业为建康。康帝讳岳，以邓岳
为邓岱，山岳为山岱。简文郑后讳阿春，以春秋为阳
秋。晋人谓“皮里阳秋”是也。富春为富阳，蕲春为蕲阳。
齐太祖讳道成，薛道渊但言薛渊。梁武帝小名阿练，
子孙皆呼练为绢。隋祖讳忠，凡言郎中，皆去“中”字。侍
中为侍内，中书为内史，殿中侍御为殿内侍御。置侍
郎，不置郎中，置御史大夫，不置中丞，以治书御史代
之，中庐为次庐。至唐又避太子讳忠，亦以中书郎将
为旅贲郎将，中舍人为内舍人。炀帝讳广，以广乐为
长乐，广陵但称江都。唐祖讳虎，凡言虎，率改为武，如
武贲、武丘、武林之类是也。高祖讳渊，赵渊为赵文深。
太宗讳世民，《唐史》中凡言世皆曰代，凡言民皆曰人，
所谓治人生人、富人侯之类是也。民部曰户部。高宗
讳治，《唐史》中凡言治皆曰理，如《东汉注》引王吉语，而
曰“至理之主，才不代出”者，章怀太子避当时讳也。武
后讳。以诏书为制书。鲍照为鲍昭。懿德太子重照
改曰重润，刘思照改曰思昭。睿宗讳旦，张仁亶改曰
仁愿。元宗讳隆基，惠文太子隆范，薛王隆业，并去“隆”
字。“君基太一”、“民基”“太一”，并作“其”字。隆州为阆中，隆康
为普康，隆龛为崇龛。隆山郡更名仁寿郡。代宗讳豫，
以豫章为锺陵。苏预改名源明，薯蓣为薯药。至本朝
避英宗讳，曙曰山药，签署曰签书。德宗讳适，改括州
为处州。宪宗讳淳，淳州更名蛮州，韦纯改名贯之，韦
淳改名处厚，王纯改名绍，陆淳改名质，柳淳改名灌，
严纯改名休复，李行纯改名行谌，崔纯亮改名仁范，
程纯改名弘，冯纯改名约。穆宗讳恒，以恒山为平山。
敬宗讳弘，徐弘改名有功。文宗讳昆，宋绲《会要》作“宋
混。”郑涵避文宗旧讳，涵改名瀚。武宗讳炎，贾炎改名
嵩。宣帝讳忱，常谌改名损，穆谌改名仁格。石晋高祖
讳敬塘，拆敬氏为文氏、苟氏，至汉而复姓敬。本朝避
翼祖讳敬，复改姓文，或姓苟。元后父讳禁，以禁中为
省中。武后父讳华，以华州为太州。韦仁约避武后家
讳，改名元忠。窦怀贞避韦后家讳，而以字行；刘穆之
避王后讳，以宪祖字行；后又避桓温母讳，更称小字。
武生虞茂，避明穆后母讳，改名预。淮南王安，避父讳
“长”，故《淮南子》书凡言长悉曰“修。”晋以毗陵封东海王
世子毗，以毗陵为晋陵。唐避章怀太子讳贤，以崇贤
馆为崇文馆。王馆除会稽内史，以犯祖讳“会”字，以会
稽为郐稽。贾曾以父讳至中，不肯拜。中书舍人。韦聿
迁秘书郎，以父嫌名，换太子司议郎。柳公绰迁礼部
尚书，以祖讳换左丞。李涵为太子少傅，吕滑劾涵，谓
不避父名。少康刘温叟以父讳“岳”，不听丝竹之音。李
贺以父名晋肃，不赴进士举。司马迁以父讳谈，《史记》
赵谈曰：“赵同，张孟谈为孟同。”范晔以父讳泰，后郭泰
曰“郭太。”李翱祖父讳楚金，故为文皆以今为兹。钱王
讳镠，以石榴为金樱，改刘氏为金氏。杨行密据扬州，
扬人呼蜜为𧔧糖。伪赵避石勒讳，以罗勒为兰香。宋
高祖父讳城，以武成王为武明王，以武成县为武义
县。古人避讳，似此甚多，不可胜举。《闻见录》谓德宗立，
议改括州，适处士星应括州分野，遂改为处州。处州
合上声，呼呼去声，非也。《容斋随笔》谓严州本名睦州，
宣和中以方寇改严州，盖取严陵滩之意。子陵乃庄
氏，避明帝讳，以庄为严，合为庄州。李祭酒涪谓晋讳
昭，改名佋。案《说文》字有佋穆字，以昭为佋，盖借音耳。
公之论如此。仆又观韩退之《讳辩》，谓武帝名彻不闻，
又讳车辙之辙，今《史记天官书》谓车通，此非讳车辙
之辙乎？前辈谓马迁《史记》不言谈，今《李斯传》言宦者
韩谈，此非《史记》言谈乎？又谓《汉书》无“庄”字，今《爰盎传》
“上益庄郑”，当时传“郑庄千里不赍粮”，兹非《汉书》言庄
乎？《汉书注》以景字代“丙”字，如“景科”、“景令”之类，《晋书》与
唐人文字皆然，《缃素杂记》亦莫晓所以考之，盖唐初
为世祖讳耳。